
[bookmark: _Toc58322671]1.Σκοπός της Αναφοράς  
Η παρούσα αναφορά συντάσσεται στο πλαίσιο των διαδικασιών της Διεργασίας 3 «Θέσπιση στόχων διασφάλισης ποιότητας», του Εσωτερικού Συστήματος Διασφάλισης Ποιότητας (Ε.Σ.Δ.Π.) του Πανεπιστημίου Αιγαίου. Στόχος της αναφοράς αποτελεί η συστηματοποιημένη παρουσίαση της διαδικασίας ίδρυσης και λειτουργίας ξενόγλωσσων προγραμμάτων Σπουδών (Ξ.Π.Σ.) του Πανεπιστημίου Αιγαίου, με στόχο την ενίσχυση της εξωστρέφειας του Πανεπιστημίου και την προσέλκυση αλλοδαπών πολιτών χωρών εντός ή εκτός Ευρωπαϊκής Ένωσης, για την πραγματοποίηση των σπουδών τους στο  Πανεπιστήμιο Αιγαίου.
Η αναφορά διαβιβάζεται στην Πρυτανική Αρχή για την ενημέρωσή της, καθώς και τη λήψη των απαραίτητων ενεργειών προς βελτίωση των διαδικασιών συμμετοχής. 


[bookmark: _Toc58322672][bookmark: _Hlk46913863]2. Παροχή οδηγιών σχετικά με τη διαδικασία ίδρυσης Ξενόγλωσσων Προγραμμάτων Σπουδών σε εφαρμογή των διατάξεων του Κεφαλαίου Γ’ του Β’ Μέρους ν. 4692/2020 (Α’ 111)
Σύμφωνα με τις διατάξεις του ν. 4692/2020, είναι δυνατή η ίδρυση Ξ.Π.Σ. από ένα ή περισσότερα Τμήματα του ίδιου Α.Ε.Ι. ή άλλου Α.Ε.Ι. Συγκεκριμένα, με το άρθρο 82 του ως άνω νόμου, περιγράφεται η διαδικασία, η οποία ακολουθείται για την ίδρυση ενός Ξ.Π.Σ., ενώ, με τα άρθρα 88 και 89 του ως άνω νόμου περιγράφεται η διαδικασία που ακολουθείται για την ίδρυση Ξ.Π.Σ. διπλής ειδίκευσης και διπλών Ξ.Π.Σ. στην ελληνική επικράτεια. Με το άρθρο 91 περιγράφονται αντίστοιχα οι διαδικασίες που ακολουθούνται για συνεργασίες με αναγνωρισμένα Ιδρύματα ανώτατης εκπαίδευσης της αλλοδαπής.
Σημειώνεται ότι ένα Πρόγραμμα Σπουδών πρώτου κύκλου σε ξένη γλώσσα απευθύνεται αποκλειστικά σε αλλοδαπούς/ές πολίτες χωρών εντός ή εκτός Ευρωπαϊκής Ένωσης, οι οποίοι/ες είναι απόφοιτοι/ες λυκείων ή αντίστοιχων σχολείων με φυσική έδρα στην αλλοδαπή.
Προαπαιτούμενη διαδικασία:  Ίδρυση Μονάδας Υποστήριξης Αλλοδαπών Φοιτητών σε επίπεδο Ιδρύματος (βλ. άρθρο 93 του Ν. 4692/2020, ΦΕΚ 111/Α/12.06.2020)






[bookmark: _Toc58322673]Α. Διαδικασία ίδρυσης Ξ.Π.Σ. από ένα (1) Τμήμα Α.Ε.Ι.

1ο Βήμα. Από τη στιγμή κατά την οποία το Τμήμα αποφασίσει ότι θέλει να ξεκινήσει τη διαδικασία ίδρυσης ενός ΞΠΣ, θα πρέπει να απευθύνεται στο γραφείο της ΜΟ.Δ.Ι.Π. ώστε σε συνεργασία με αυτό να διαμορφωθεί ο φάκελος κατάθεσης της πρότασης Ίδρυσης του ΞΠΣ. Ο φάκελος αυτός περιλαμβάνει, εκτός από τα αναγκαία στοιχεία για την Ίδρυση του ΞΠΣ, την «Πρόταση Ακαδημαϊκής Πιστοποίησης Ξενόγλωσσου Προγράμματος Σπουδών», σύμφωνα με το Υπόδειγμα Σύνταξης της Πρότασης, όπως έχει αποσταλεί από την ΕΘ.Α.Α.Ε.
2ο Βήμα: Παράλληλα με την παραπάνω διαδικασία, η Συνέλευση του Τμήματος, με απόφασή της, καθορίζει τα αναγκαία στοιχεία για την ίδρυση του προγράμματος σπουδών
Σημ. Για την απόφαση της Συνέλευσης του Τμήματος, βλ. πρότυπο, Παράρτ. Ι
 3ο Βήμα. Το Τμήμα καταθέτει στη ΜΟ.ΔΙ.Π. του Ιδρύματος το φάκελο της πρότασης, ώστε να διενεργηθεί η εσωτερική αξιολόγηση της Πρότασης Πιστοποίησης του νέου Ξ.Π.Σ. και να συνταχθεί το σχετικό Πρακτικό,  το οποίο θα συνοδεύει την εισήγηση του Τμήματος προς τη Σύγκλητο
4ο Βήμα. Ο πλήρης φάκελος ίδρυσης του Ξ.Π.Σ. (συμπεριλαμβανομένης της σχετικής απόφασης της Συνέλευσης του Τμήματος και του πρακτικού της ΜΟ.ΔΙ.Π)  διαβιβάζεται από το Τμήμα στη Σύγκλητο 
5ο Βήμα. Η (θετική) απόφαση της Συγκλήτου μαζί με την εισήγηση του Τμήματος διαβιβάζονται στην ΕΘ.Α.Α.Ε. (με επιμέλεια του/της Πρύτανη/Πρυτάνισσας του Α.Ε.Ι. ως νόμιμου εκπροσώπου) προκειμένου να πιστοποιηθεί το υπό ίδρυση Πρόγραμμα Σπουδών.
6ο Βήμα. Πιστοποίηση από την ΕΘ.Α.Α.Ε. του Ξ.Π.Σ.
7ο Βήμα. Mετά την ολοκλήρωση της διαδικασίας πιστοποίησης του υπό ίδρυση Ξ.Π.Σ. από την ΕΘ.Α.Α.Ε., η Σύγκλητος, με απόφασή της, επικυρώνει το περιεχόμενο της απόφασης ίδρυσης του Ξ.Π.Σ. 
8ο Βήμα. Η απόφαση της Συγκλήτου του Α.Ε.Ι. αποστέλλεται με την επιμέλεια του/της Πρύτανη/Πρυτάνισσας  του οικείου Α.Ε.Ι. για δημοσίευση στην Εφημερίδα της Κυβερνήσεως.
9ο Βήμα. Η απόφαση της Συγκλήτου για την ίδρυση ενός Ξ.Π.Σ. κοινοποιείται εντός δέκα (10) ημερολογιακών ημερών από την έκδοσή της στη Γενική διεύθυνση Ανώτατης Εκπαίδευσης του Υπουργείου Παιδείας και Θρησκευμάτων.

Β. Διαδικασία ίδρυσης Ξ.Π.Σ. από περισσότερα Τμήματα του ίδιου Α.Ε.Ι. ή άλλου Α.Ε.Ι. της ημεδαπής

1ο Βήμα.  Από τη στιγμή κατά την οποία το Τμήμα αποφασίσει ότι θέλει να ξεκινήσει τη διαδικασία ίδρυσης ενός Ξ.Π.Σ., θα πρέπει να απευθύνεται στο γραφείο της ΜΟ.Δ.Ι.Π. ώστε σε συνεργασία με αυτό να διαμορφωθεί ο φάκελος κατάθεσης της πρότασης Ίδρυσης του Ξ.Π.Σ. Ο φάκελος αυτός περιλαμβάνει: 1.  τα αναγκαία στοιχεία για την Ίδρυση του Ξ.Π.Σ., 2. την «Πρόταση Ακαδημαϊκής Πιστοποίησης Ξενόγλωσσου Προγράμματος Σπουδών», σύμφωνα με το Υπόδειγμα Σύνταξης της Πρότασης, όπως έχει αποσταλεί από την ΕΘ.Α.Α.Ε., 3. το «Ειδικό Πρωτόκολλο Συνεργασίας».
Σημ. Για το «Ειδικό Πρωτοκόλλο Συνεργασίας», βλ. πρότυπο, Παράρτημα ΙΙ
2ο Βήμα. Παράλληλα με την παραπάνω διαδικασία, οι Συνελεύσεις των συνεργαζόμενων Τμημάτων του ίδιου ή άλλου Α.Ε.Ι. με απόφασή τους, καθορίζουν τα αναγκαία στοιχεία για την ίδρυση του προγράμματος σπουδών, εγκρίνουν το περιεχόμενο του Ειδικού Πρωτοκόλλου Συνεργασίας 
3ο Βήμα. Το Τμήμα που έχει αναλάβει τη διοικητική υποστήριξη του Ξ.Π.Σ. καταθέτει στη ΜΟ.ΔΙ.Π. του Ιδρύματός του το φάκελο της πρότασης, ώστε να διενεργηθεί η εσωτερική αξιολόγηση της Πρότασης Πιστοποίησης του νέου Ξ.Π.Σ. και να συνταχθεί το σχετικό Πρακτικό,  το οποίο θα συνοδεύει τις εισηγήσεις των συνεργαζόμενων Τμημάτων προς τη Σύγκλητο σε περίπτωση διατμηματικού Ξ.Π.Σ. ή προς τις Συγκλήτους σε περίπτωση διιδρυματικού Ξ.Π.Σ.
4ο Βήμα. Σε περίπτωση διατμηματικού Ξ.Π.Σ., ο πλήρης φάκελος ίδρυσης του Ξ.Π.Σ. (συμπεριλαμβανομένων των σχετικών αποφάσεων των Συνελεύσεων  των συνεργαζόμενων Τμημάτων και του πρακτικού της ΜΟ.ΔΙ.Π)  διαβιβάζεται από το Τμήμα που έχει αναλάβει τη διοικητική υποστήριξη στη Σύγκλητο.
		Σε περίπτωση διιδρυματικού Ξ.Π.Σ., ο πλήρης φάκελος ίδρυσης του Ξ.Π.Σ. (συμπεριλαμβανομένων των σχετικών αποφάσεων των Συνελεύσεων  των συνεργαζόμενων Τμημάτων και του πρακτικού της ΜΟ.ΔΙ.Π)  διαβιβάζεται από το συνεργαζόμενο Τμήμα προς την αντίστοιχη Σύγκλητο του συνεργαζόμενου Ιδρύματος, η οποία, με απόφασή της, παρέχει τη σύμφωνη γνώμη της για την ίδρυση του Ξ.Π.Σ. Στη συνέχεια ο πλήρης φάκελος, ο οποίος συμπεριλαμβάνει όλα τα ανωτέρω, ήτοι τις σχετικές αποφάσεις των Συνελεύσεων των συνεργαζόμενων Τμημάτων, τη σύμφωνη γνώμη των Συγκλήτων των συνεργαζόμενων Α.Ε.Ι. και το πρακτικό της ΜΟ.ΔΙ.Π., διαβιβάζεται από το Τμήμα που αναλαμβάνει τη διοικητική υποστήριξη στην οικεία Σύγκλητο για τη σχετική απόφαση της ίδρυσης. 
5ο Βήμα. Σε περίπτωση διατμηματικού Ξ.Π.Σ., μετά την έκδοση της απόφασης της Συγκλήτου του Ιδρύματος, υπογράφεται το «Ειδικό Πρωτόκολλο Συνεργασίας» από τους/τις Προέδρους των συνεργαζόμενων Τμημάτων και τον/την Πρύτανη/Πρυτάνισσα του οικείου Α.Ε.Ι., ως νόμιμου εκπροσώπου αυτού. 
Σε περίπτωση διιδρυματικού Ξ.Π.Σ., μετά την έκδοση της απόφασης της Συγκλήτου του Ιδρύματος που έχει  αναλάβει τη διοικητική υποστήριξη για την ίδρυση του προγράμματος, το «Ειδικό Πρωτόκολλο Συνεργασίας» υπογράφεται από τους/τις νόμιμους/ες εκπροσώπους των συνεργαζόμενων ιδρυμάτων, ήτοι τους/τις Πρυτάνεις/Πρυτάνισσες ή νομίμως εξουσιοδοτημένους/ες Αντιπρυτάνεις/νισσες, και προσυπογράφεται από τους/τις Προέδρους των συνεργαζόμενων Τμημάτων. 
6ο Βήμα. Οι αποφάσεις των αρμόδιων οργάνων για την ίδρυση του Ξ.Π.Σ. (μαζί με όλο τον φάκελο με τα σχετικά στοιχεία) αποστέλλονται στην ΕΘ.Α.Α.Ε., με επιμέλεια του/της Πρύτανη/Πρυτάνισσας του επισπεύδοντος Ιδρύματος, προκειμένου να πιστοποιηθεί το υπό ίδρυση Πρόγραμμα Σπουδών. 
7ο Βήμα. Πιστοποίηση από την ΕΘ.Α.Α.Ε. του Ξ.Π.Σ.
8ο Βήμα. Μετά την ολοκλήρωση της διαδικασίας πιστοποίησης του υπό ίδρυση Ξ.Π.Σ. από την ΕΘ.Α.Α.Ε., η Σύγκλητος του Ιδρύματος που έχει αναλάβει τη διοικητική υποστήριξη, με απόφασή της, επικυρώνει το περιεχόμενο της απόφασης ίδρυσης του Ξ.Π.Σ. 
9ο Βήμα. Η απόφαση της Συγκλήτου του Α.Ε.Ι. που έχει αναλάβει τη διοικητική υποστήριξη αποστέλλεται με την επιμέλεια του/της Πρύτανη/Πρυτάνισσας του Α.Ε.Ι. για δημοσίευση στην Εφημερίδα της Κυβερνήσεως.
10ο Βήμα. Η απόφαση της Συγκλήτου για την ίδρυση ενός Ξ.Π.Σ. κοινοποιείται εντός δέκα (10) ημερολογιακών ημερών από την έκδοσή της στη Γενική διεύθυνση Ανώτατης Εκπαίδευσης του Υπουργείου Παιδείας και Θρησκευμάτων.
Μετά την ολοκλήρωση της διαδικασίας ίδρυσης ενός Ξ.Π.Σ.,  αυτό δύναται να λειτουργήσει από το επόμενο ακαδημαϊκό έτος και να δεχθεί εισακτέους /ες, σύμφωνα με τα οριζόμενα στην απόφαση ίδρυσής του.
Επισήμανση:
Κάθε Ξ.Π.Σ., πριν από την ολοκλήρωση της διαδικασίας ίδρυσής του και δημοσίευσης της σχετικής απόφασης στην Εφημερίδα της Κυβερνήσεως, πρέπει να έχει πιστοποιηθεί από την ΕΘ.Α.Α.Ε. Σε αντίθετη περίπτωση, το Ξ.Π.Σ. δεν λειτουργεί νομίμως.

[bookmark: _Toc58322675]Γ. Διαδικασία ίδρυσης Ξ.Π.Σ. διπλής ειδίκευσης (joint degrees) και διπλών Ξ.Π.Σ. (dual degrees) Α.Ε.Ι της ημεδαπής

Δύο ή περισσότερα Τμήματα του ίδιου ή άλλου Α.Ε.Ι. δύνανται να διοργανώνουν Ξ.Π.Σ. διπλής ειδίκευσης, τα οποία οδηγούν στην απονομή ενός ενιαίου τίτλου σπουδών πρώτου κύκλου με ειδίκευση σε δύο διαφορετικά γνωστικά αντικείμενα. 
1ο Βήμα. Στην περίπτωση κατά την οποία το Τμήμα αποφασίσει ότι θέλει να ξεκινήσει τη διαδικασία ίδρυσης ενός Ξ.Π.Σ. διπλής ειδίκευσης (joint degrees), θα πρέπει να απευθύνεται στο γραφείο της ΜΟ.Δ.Ι.Π. ώστε σε συνεργασία με αυτό να διαμορφωθεί ο φάκελος κατάθεσης της πρότασης Ίδρυσης του Ξ.Π.Σ. Ο φάκελος αυτός περιλαμβάνει: 1.  τα αναγκαία στοιχεία για την Ίδρυση του Ξ.Π.Σ., τα οποία θα εξειδικεύονται για το συγκεκριμένο πρόγραμμα διπλής ειδίκευσης, 2. την «Πρόταση Ακαδημαϊκής Πιστοποίησης Ξενόγλωσσου Προγράμματος Σπουδών», σύμφωνα με το Υπόδειγμα Σύνταξης της Πρότασης, όπως έχει αποσταλεί από την ΕΘ.Α.Α.Ε., 3. το «Μνημόνιο Συνεργασίας» στο οποίο θα περιγράφονται οι ειδικότεροι όροι της συνεργασίας και θα εξειδικεύονται τα αναγκαία στοιχεία για την ίδρυση του Ξ.Π.Σ. διπλής ειδίκευσης.
Δύο ή περισσότερα Τμήματα του ίδιου ή άλλου Α.Ε.Ι. δύνανται να διοργανώνουν διπλά  Ξ.Π.Σ., τα οποία οδηγούν στην απονομή δύο ισότιμων τίτλων σπουδών πρώτου κύκλου του ίδιου ή διαφορετικού γνωστικού αντικειμένου. Η χρονική διάρκεια του διπλού Ξ.Π.Σ είναι προσαυξημένη κατ’ ελάχιστον κατά δύο (2) έτη από τη χρονική διάρκεια των λοιπών προγραμμάτων σπουδών πρώτου κύκλου.
1ο Βήμα. Στην περίπτωση κατά την οποία το Τμήμα αποφασίσει ότι θέλει να ξεκινήσει η διαδικασία ίδρυσης διπλού Ξ.Π.Σ. (dual degrees) θα πρέπει να απευθύνεται στο γραφείο της ΜΟ.Δ.Ι.Π., ώστε σε συνεργασία με αυτό, να διαμορφωθεί ο φάκελος κατάθεσης της πρότασης Ίδρυσης του διπλού Ξ.Π.Σ. Ο φάκελος αυτός περιλαμβάνει: 1.  τα αναγκαία στοιχεία για την Ίδρυση διπλού Ξ.Π.Σ. τα οποία θα εξειδικεύονται για το συγκεκριμένο πρόγραμμα, 2. την «Πρόταση Ακαδημαϊκής Πιστοποίησης Ξενόγλωσσου Προγράμματος Σπουδών», σύμφωνα με το Υπόδειγμα Σύνταξης της Πρότασης, όπως έχει αποσταλεί από την ΕΘ.Α.Α.Ε., 3. το «Μνημόνιο Συνεργασίας» στο οποίο θα περιγράφονται οι ειδικότεροι όροι της συνεργασίας και θα εξειδικεύονται τα αναγκαία στοιχεία για την ίδρυση του διπλού Ξ.Π.Σ.
Σημ. Σε επόμενο χρόνο, θα σταλεί πρότυπο για τη σύνταξη «Μνημονίου Συνεργασίας»
Κατά τα λοιπά ακολουθείται η διαδικασία, όπως αυτή καταγράφεται στην ενότητα Β’.

[bookmark: _Toc58322676]Δ. Συνεργασίες με Ιδρύματα αλλοδαπής

Τα Α.Ε.Ι. της ημεδαπής δύνανται να διοργανώνουν Ξ.Π.Σ. διπλής ειδίκευσης ((joint degrees)  ή διπλά (dual degrees) Ξ.Π.Σ. σε συνεργασία με αναγνωρισμένα Ιδρύματα ανώτατης εκπαίδευσης της αλλοδαπής.
1ο Βήμα. Στην περίπτωση κατά την οποία το Τμήμα αποφασίσει ότι θέλει να ξεκινήσει η διαδικασία ίδρυσης ενός Ξ.Π.Σ. ή διπλής ειδίκευσης  ή ενός διπλού Ξ.Π.Σ., σε συνεργασία με αναγνωρισμένο/να Ίδρυμα/Ιδρύματα ανώτατης εκπαίδευσης της αλλοδαπής, θα πρέπει να απευθύνεται στο γραφείο της ΜΟ.Δ.Ι.Π. ώστε, σε συνεργασία με αυτό, να διαμορφωθεί ο φάκελος κατάθεσης της πρότασης Ίδρυσης του διπλού Ξ.Π.Σ. Ο φάκελος αυτός περιλαμβάνει: 1.  τα αναγκαία στοιχεία για την Ίδρυση Ξ.Π.Σ. τα οποία θα εξειδικεύονται για το συγκεκριμένο πρόγραμμα, 2. την «Πρόταση Ακαδημαϊκής Πιστοποίησης Ξενόγλωσσου Προγράμματος Σπουδών», σύμφωνα με το Υπόδειγμα Σύνταξης της Πρότασης, όπως έχει αποσταλεί από την ΕΘ.Α.Α.Ε., 3. το «Μνημόνιο Συνεργασίας» στο θα περιγράφονται οι ειδικότεροι όροι της συνεργασίας των Ιδρυμάτων και θα εξειδικεύονται τα αναγκαία στοιχεία για την ίδρυση του προγράμματος.

Κατά τα λοιπά ακολουθείται η διαδικασία, όπως αυτή καταγράφεται στην ενότητα Β’.

